Իրինա Շեյք

Իրինա Վալերիի Շայհլիսլամովա (առավել հայտնի Իրինա Շեյք կեղծանվամբ, հունվարի 6, 1986(1986-01-06), Yemanzhelinsk, Չելյաբինսկի մարզ, ՌԽՖՍՀ, ԽՍՀՄ), ռուս սուպերմոդել և դերասանուհի։


== Կենսագրություն ==
Իրինա Վալերիի Շայհլիսլամովան ծնվել է Չելյաբինսկի մարզի Եմանժելինսկի շրջանի Եմանժելինսկ քաղաքում։ Հանքափոր հայրը՝ Վալերի Շայհլիսլամովը, մահացել է 2000 թվականին թոքաբորբից, երբ Իրինան 14 տարեկան էր։ Մայրը՝ Օլգան, երաժշտության ուսուցչուհի է, իրեն և երկու դուստրերին պահելու նպատակով աշխատել է 2 վայրում։ Իրինան ունի ավագ քույր՝ Տատյանան։ Արտաքին տվյալները պայմանավորված են հայրական կողմից թաթարական, իսկ մայրական կողմից՝ ռուսական ծագմամբ։
Եմանժելինսկի 4-րդ դպրոցն ավարտելուց անմիջապես հետո Իրինան տեղափոխվել է Չելյաբինսկ և ընդունվել Չելյաբինսկի տնտեսագիտական քոլեջ, որտեղ սովորել է մարքեթինգ։ Այնտեղ տեղական իմիջ ակումբի ներկայացուցիչները, նկատելով աղջկան, նրան առաջարկել են աշխատել «Սվետլանա» մոդելային գործակալությունում։


== Գործունեություն ==


=== Մոդելային բիզնես ===
Իրինայի մոդելային գործունեությունն սկսվել է Չելյաբինսկի «Սուպերմոդել 2004» գեղեցկության մրցույթի հաղթանակից հետո։ Սկաուտ Գիա Ջիկիձեն, որը նաև հայտնաբերել է Նատալյա Վոդյանովային, Եվգենյա Վոլոդինային, Պոլինա Կուկլինին, Ելենա Մելնիկին, Օլգա Շերերին և այլ հաջողակ մոդելների, նկատել է Իրինային և առաջարկել դառնալ պրոֆեսիոնալ մոդել։ 2005 թվականից, որպես մոդել, սկսել է աշխատել Եվրոպայում, ավելի ուշ՝ ԱՄՆ-ում։
2007 թվականին Իրինան դարձել է «Intimissimi» ապրանքանիշի դեմքը և մինչև 2009 թվականը ներկայացրել այն։ 2009 թվականին Իրինան նկարահանվել է «Intimissimi»-ի գովազդային հոլովակում։ 2010 թվականի սկզբից Իրինա Շեյքը ներկայացրել է «Intimissimi»-ն` որպես ապրանքանիշի պատվիրակ։ 2016 թվականի մարտին նորից դարձել է իտալական նորաձևության սպիտակեղենի ապրանքանիշի դեմքը։
2007 թվականից առ այսօր Իրինան նկարահանվում է «Sports Illustrated Swimsuit Edition»-ում՝ աշխատելով հայտնի լուսանկարիչներ Պամելա Հենսոնի, Սթիվ Էրլեի, Ռիկարդո Թինելիի, Ռեննիո Մայֆրեդիի և Ռաֆայել Մակուզոյի հետ.
Իրինա Շայհլիսլամովան հայտնվել է ամենահայտնի ամսագրերի շապիկներին՝ ներառյալ ռուսական (2016, 2017), իսպանական (2013, 2014, 2017), թուրքական (2016), գերմանական (2016, 2017), բրազիլական (2014, 2017), ճապոնական (2016, 2017), մեքսիկական (2014) Վոգերում, զարդարել է «Glamour», «Maxim», «Allure», «GQ», «Numero», «Vanity Fair», «Grazia», «Harper's Bazaar», «Cosmopolitan» ամսագրերի շապիկները։
2015 թվականին «L’Oréal» կոսմետիկ բրենդի հետ կնքել է պայմանագիր և սուպերմոդելներ Դաութզեն Կրուսի, Լառա Սթոունի, Բյանկա Բալտիի և ուրիշների հետ դարձել ապրանքանիշի միջազգային պատվիրակ։
Եղել է «Armani Exchange» (2010), «Guess» (2008-2009), «Intimissimi» (2007-2009, 2016-առ այսօր), «Beach Bunny» (2009), «Lacoste» (2007), «La Perla» (2007), «Givenchy & Givenchy Jeans» (2015-2017), «Agua Bendita» (2015), «Linda Farrow» (2015), «Replay» (2011, 2017), Twin-Set (2014), Alberta Ferretti (2017), «Blumarine» (2017) և այլ բրենդների դեմքը։
models.com կայքում Իրինա Շեյքը նշվել է ամենասեքսուալ մոդելների և ինդուստրիայի խորհրդանիշների ցանկում։
2016 թվականի դեկտեմբերին նա առաջին անգամ մասնակցել է Փարիզում կայացած «Victoria's Secret»-ի «Fashion Show»-ին։ Ընդ որում, Իրինան բեմահարթակ է դուրս եկել դստեր՝ Լեյա դը Սյենով հղի ժամանակ։


=== Այլ ===
Վարել է ռուսալեզու «Թոփ-մոդել» ռեալիթի շոուի 4-րդ եթերաշրջանը, սակայն շուտով շոուն վերջնականապես փակվել է։
«Need for Speed» համակարգչային խաղում Իրինան խաղացել է Միլա Բելովայի (անգլ.՝ Mila Belova) կերպարը։
Իրինայի լավագույն դիզայներ ընկերներն են Դոնաթելա Վերսաչեն և Ռիկարդու Թիշին։


== Անձնական կյանք ==
2010-2015 թվականներին հանդիպել է պորտուգալացի ֆուտբոլիստ Կրիշտիանու Ռոնալդուի հետ։
2015 թվականի ապրիլից հանդիպել է դերասան Բրեդլի Քուփերի հետ։ 2017 թվականի մարտի 21-ին զույգն ունեցել է դուստր՝ Լեյա դը Սյեն Շեյք Քուփերին։ 2019 թվականի հունիսին հայտնի դարձավ, որ զույգն ամուսնալուծվել է։


== Զանգվածային մշակույթում ==
Ամերիկացի ռեփեր Քանյե Ուեսթն իր «Christian Dior Denim Flow» երգում հիշատակել է Իրինային՝ ասելով. «I wanna see Irina Shayk next to Doutzen» (Ես ցանկանում եմ Իրինա Շեյքին տեսնել Դաութզենի կողքին՝ նկատի ունենալով «Victoria’s Secret»-ի հրեշտակ Դաութզեն Կրուսին)։ Իրինան ներգրավված է եղել նաև Քանյեի «Power» երգի տեսահոլովակի նկարահանումներին (տեսահոլովակում ներգրավված էին նաև մոդելներ Դիանդրա Ֆորրեսթը և Ջեսսիկա Ուայթը)։


== Ֆիլմագրություն ==


== Ծանոթագրություններ ==


== Արտաքին հղումներ ==
Իրինա Շեյքը էրոտիկ նոր ֆոտոշարք է ներկայացրել